**Инвалид булган сайлаучыларның алтынчы чакырылыш Татарстан Республикасы Дәүләт Советы депутатларын сайлауларда тавыш бирү тәртибе турында белешмәлек**

**Хөрмәтле сайлаучы!**

2019 елның 8 сентябрендә алтынчы чакырылыш Татарстан Республикасы Дәүләт Советы депутатларын сайлаулар була. Бу көнне сайлаучылар тавыш бирергә һәм 5 елга 100 депутат сайларга тиеш. Аларның 50се – бермандатлы сайлау округлары буенча теркәлгән кандидатлардан, тагын 50се – сайлау берләшмәләре тарафыннан кандидатларның республика исемлеге составында күрсәтелгәннәр саныннан сайлана.

Тавыш бирүдә үзегез яшәгән урында, Сез сайлаучылар исемлегенә кертелгән сайлау участогында яисә чынбарлыкта булган урыныгызда катнаша аласыз.

Сайлаучыларның тавыш бирүе **2019 елның 8 сентябрендә 7дән алып, 20 сәгатькә кадәр** үткәрелә.

Тавыш бирүдә катнашуның барлык мәсьәләләре буенча Татарстан Республикасы Үзәк сайлау комиссиясендә, территориаль яки участок сайлау комиссияләрендә, шулай ук сайлау комиссияләре оештырган “кайнар линия” телефоннарыннан файдаланып анлатмалар алырга мөмкин.

Моннан тыш тавыш бирү тәртибе һәм процедурасы турында мәгълүмат белән Сез “Интернет” мәгълүмат-телекоммуникация челтәрендә Татарстан Республикасы Үзәк сайлау комиссиясе сайтында (izbirkom.tatarstan.ru) “2019 елның 8 сентябрендә бердәм тавыш бирү көне” бүлегендә таныша аласыз.

**Тавыш бирү бинасында тавыш бирү**

Әгәр Сез күрү буенча йә таяну-хәрәкәтләнү аппараты бозылу аркасында инвалид булсагыз һәм турыдан-туры сайлау участогында тавыш бирергә карар кылсагыз, әмма ярдәмгә мохтаҗ икәнсез, тавыш бирү көненә кадәр бу хакта территориаль сайлау комиссиясенә (тел.\_\_\_\_\_\_\_\_\_\_\_\_\_) яисә \_\_\_\_\_\_\_ номерлы \_\_\_\_\_\_\_\_\_\_\_\_\_\_\_\_\_\_\_\_ участок сайлау комиссиясенә (тел.\_\_\_\_\_\_\_\_\_\_\_\_\_\_) алдан хәбәр биреп куюыгыз, анда кирәкле мәгълүмат алуыгыз хәерле.

Сайлау участогында тавыш биргәндә бюллетень алу өчен Сез паспортыгызны яки граждан паспортын алыштыручы документ күрсәтергә тиешсез.

Сайлау бюллетене алганда Сез сайлаучылар исемлегендә үзегезнең паспорт яисә аны алыштыручы документ сериясен һәм номерын язып куясыз. Сезнең ризалык белән йә Сезнең үтенеч буенча әлеге серия һәм номерны участок комиссиясенең хәлиткеч тавышка хокуклы әгъзасы да куя ала. Сез язуның дөреслеген тикшерәсез һәм сайлаучылар исемлегенең тиешле графасында сайлау бюллетене алу хакында кул куясыз. Участок сайлау комиссиясенең Сезгә бюллетень биргән әгъзасы шулай ук сайлаучылар исемлегенең тиешле графасында кул куя.

Әгәр дә Сез инвалидлык аркасында яки сәламәтлегегез буенча сайлау бюллетене алу турында мөстәкыйль рәвештә кул куя яисә сайлау бюллетенен тутыра алмасагыз, моңа Сезнең участок сайлау комиссиясе әгъзасы, теркәлгән кандидат, аның ышанычлы заты йә финанс мәсьәләләре буенча вәкаләтле вәкиле, сайлау берләшмәсенең вәкаләтле вәкиле йә ышанычлы заты, күзәтче булып тормаган башка сайлаучы ярдәменнән файдаланырга хакыгыз бар.

Бу очракта Сез сайлау комиссиясенә үзегезнең башка зат ярдәменнән файдаланырга ниятләвегез турында хәбәр итәсез. Болай эшләгәндә сайлаучылар исемлегенең тиешле графасында Сезгә ярдәм иткән затның фамилиясе, исеме, атасының исеме, паспорты яки аны алыштыручы документның сериясе һәм номеры күрсәтелә.

Тавыш бирү Сезнең тарафтан сайлау бюллетененә үзегез сайлаган кандидатка яисә республика кандидатлар исемлегенә караган шакмакка теләсә-нинди тамга кую юлы белән үткәрелә.

Әгәр дә Сез бердән артык буш шакмакка тамга салсагыз яки аларның берсенә дә тамга куймасагыз, сайлау бюллетене гамәлгә яраксыз дип санала.

Үзегезнең бюллетеньне Сез махсус җиһазланган кабинада яисә яшерен тавыш бирү өчен махсус җиһазланган башка урында, башка затлар булмаганда тутырасыз, моңа Сез бюллетеньне мөстәкыйль тутыра алмаган очрак керми.

Тутырылган сайлау бюллетеньнәрен Сез тавыш бирү өчен мөһерләнгән (пломбаланган) стационар әрҗәгә йә, алар кулланылганда, тавышларны санау өчен техник чарага саласыз.

Тавышларны санауның техник чаралары булып сайлау бюллетеньнәрен эшкәртү программ-техник комплекслары (КОИБ) тора.

КОИБтан файдалану кагыйдәләре турында мәгълүмат белән сайлау участогында, шул исәптән участок сайлау комиссиясе әгъзасы ярдәмендә дә, танышырга мөмкин.

Әгәр Сез сайлау бюллетенен тутырганда хата ясадым дип санасагыз, аны тавыш бирү стационар әрҗәсенә яки КОИБка төшергәнчә, Сезгә сайлау бюллетене биргән сайлау комиссиясе әгъзасына бозылган сайлау бюллетене урынына яңасын бирүне сорап мөрәҗәгать итә аласыз.

**Тавыш бирү бинасыннан читтә тавыш бирү**

Сез тавыш бирү бинасыннан читтә фәкать тавыш бирү көнендә үзегезнең язмача гаризагыз яисә телдән мөрәҗәгатегез (шул исәптән башка затлар ярдәмендә тапшырылган) нигезендә генә тавыш бирә аласыз. Моның өчен Сезгә, **2019 елның 29 августыннан башлап, әмма 8 сентябрьнең 14 сәгатеннән** **дә соңга калмыйча,** теләсә кайсы вакытта участок сайлау комиссиясенә (УСК) мөрәҗәгать итәргә кирәк. Әлеге вакыттан соңрак кергән гариза (телдән мөрәҗәгать) канәгатьләндерелми, бу хакта Сезгә йә мөрәҗәгатьне тапшыруда булышкан затка гаризаны (телдән мөрәҗәгатьне) тапшырган вакытта хәбәр ителә.

Язмага гаризада (телдән мөрәҗәгатьтә) Сез үзегезнең тавыш бирү бинасында ни сәбәпле (инвалидлык яки сәламәтлегезнең торышы) килә алмавыгызны күрсәтергә тиешсез. Гаризада Сезнең фамилиягез, исемегез һәм атагызның исеме, яшәү урыны адресы булырга тиеш.

Тавыш бирү бинасыннан читтә тавыш бирүне үткәрү өчен Сезнең өегезгә, багланыш телефоны аша Сезгә алдан хәбәр итеп, УСК әгъзалары килә. Мондый тавыш бирүдә күзәтүчеләр дә булырга мөмкин.

Сез яки вәкилегез телдән мөрәҗәгать иткән очракта, УСК әгъзалары килгәч, Сез язмача гариза бирергә тиеш. Язмача гаризада Сез үзегезнең паспорт яки аны алыштыручы документның сериясен һәм номерын күрсәтәсез һәм бюллетень алуыгызны имзагыз белән таныклыйсыз. Сез мөстәкыйль рәвештә гариза яза алмаган очракта, башка зат ярдәменнән файдалана аласыз. Сезнең ризалык белән йә үтенечегез буенча паспортыгыз яки граждан паспортын алыштыручы документ сериясен һәм номерын УСК әгъзасы кертә ала. УСК әгъзалары Сезнең язмача гаризагызда үзләренең имзалары белән сайлау бюллетене алугыз фактын таныклыйлар.

Сайлау бюллетенен тутырып, Сез аны күчмә тавыш бирү әрҗәсенә саласыз.

Әгәр Сез, үзегезнең тавыш бирү бинасыннан читтә тавыш бирергә теләвегез турында гариза биреп, УСК әгъзалары Сезнең янга килергә чыгып киткәч тавыш бирү бинасына килсәгез, комиссия әгъзалары тавыш бирү бинасына кайткач кына тавыш бирә аласыз.

**Үзегез булган урында тавыш бирү**

Әгәр дә тавыш бирү көнендә Сез үзегез яшәгән урында булмасагыз, үзегез чынбарлыкта булган урында, шул исәптән тавыш бирү бинасыннан читтә дә (ягъни өйдә) тавыш бирә аласыз. Сезне булган урыныгызда сайлаучылар исемлегенә кертсеннәр өчен алдан ук язмача гариза биреп куярга кирәк:

**2019 елның 24 июленнән 4 сентябренә кадәр** – теләсә кайсы территориаль сайлау комиссиясенә (ТСК) йә дәүләт һәм муниципаль хезмәтләр күрсәтү күпфункцияле үзәге аша;

**2019 елның 30 августыннан 4 сентябренәчә** – теләсе кайсы УСКнә

Үзең булган урында сайлаучылар исемлегенә кертү турында гариза шулай ук электрон рәвештә “Дәүләт һәм муниципаль хезмәтләр (функцияләр) бердәм порталы” федераль дәүләт мәгълүмати системасыннан файдаланып **2019 елның 24 июленнән 4 сентябренә кадәр** бирелергә мөмкин.

Әгәр Сез мөһим сәбәпләр (сәламәтлегегезнең торышы, инвалидлык) аркасында күрсәтелгән вакытта мөстәкыйль рәвештә ТСК, УСК йә күпфункцияле үзәккә килә алмасагыз, гариза бирү мөмкинлеге булдыру өчен шул ук вакытларда ТСКнә йә УСКнә телдән яисә язмача (шул исәптән социаль хезмәткәр яки башка затлар ярдәме белән дә) мөрәҗәгать итә аласыз.

Бу очракта УСК әгъзасы **2019 елның 4 сентябреннән дә соңга калмыйча** Сезгә әлеге мөмкинлекле булдыру максатында яныгызга киләчәк.

УСК әгъзасы Сезгә язмача шәхси гариза тутырганда йә консультатив ярдәи күрсәтәчәк, шул исәптән Сез булган урында тавыш бирергә теләгән сайлау участогы номерын һәм адресын ачыкларга булышачак, йә Сезнең үтенеч буенча әлеге гаризаны тутырачак.

Гаризаны УСК әгъзасы тутырган очракта аның дөреслеген тикшерү һәм шәхси имзагызны кую зарур.

Игътибар итегез, үзегез булган урында сайлаучылар исемлегенә кертү турындагы гариза бер тапкыр гына бирелә ала.

Әгәр дә югарыда күрсәтелгән вакытларда мондый гаризаны бирә алмасагыз һәм тавыш бирү көнендә яшәгән урыныгызда сайлауда катнашу мөмкинлеге булмаса, Сез **2019 елның 5 сентябреннән алып 7 сентябрьдәге 14 сәгатьтән дә соңга калмыйча,** махсус гариза рәсмиләштерә аласыз, тавыш бирү көнендә аны күрсәткәч, махсус гаризада аталган сайлау участогында Сез сайлаучылар исемлегенә кертеләчәксез.

Шуңа игътибар бирегез, мондый махсус гаризаны Сез яшәү урыныгыз буенча сайлау участогы комиссиясендә генә рәсмиләштерә аласыз.

Шуны да исәпкә алырга кирәк, барлык гаризалар Россия Федерациясе гражданы паспорты (аны алмаштыру чорында – шәхеснең вакытлы таныклыгы) нигезендә генә тутырыла.